質夫和來
作者：鄧肅
朝代：宋

paragraphs: 我生不顧四壁空，千金買笑醉春風。
半夜酒紅潮玉頰，亭亭秋水影芙蓉。
作文忽慕元和格，遂入賢關親眉白。
遽聞皇甫語穿天，淵源蓋是退之客。
琢句出人數等高，要令天下無英豪。
擊節一觀百憂失，不覺此身猶布袍。
平生自足牛蹄水，爲公辟易數百里。
願得佳句時飛來，此間幸有子期耳。
雨意朝來猶許重，安得相從恣嘲弄。
虀鹽充腹燈一螢，兀坐亡聊真夢夢。
會鞭匹馬城東陬，對床臭味兩相投。
歸來筆下飽奇怪，不須更事子長遊。